આર. ડી. બર્મનની ખૂબસુરત પ્રથમ રચના “ઘર આજા ઘિર આયે બદરા સાંવરિયા...” લતાજીએ પ્રેમથી ગાઇ અને સચિનદા સાથેના સંબંધોનો બરફ પણ પીગળ્યો... ઑલ થેંક્સ ટુ આર. ડી. બર્મન! તે પછી લતા મંગેશકરે બર્મનદાદા સાથે પહેલું ગાયન ‘બંદિની’નું ‘‘મોરા ગોરા અંગ લઈ લે...’’ ગાયું કે ‘ડોક્ટર વિદ્યા’નું “પવન દીવાની ન માને, ઉડાયે મોરા ઘૂંઘટા...” એ અંગે મતભેદ હોઇ શકે. પણ આપણે સંગીતપ્રેમીઓએ તો આભાર માનવાનો કે પવનની જેમ ‘દાદા’ અને ‘દીદી’ ના વર્ત્યાં અને માની ગયાં! તેના પગલે કેવાં કેવાં અદભૂત ગાયનો મળ્યાં. તેમની જોડીએ ‘શર્મિલી’ના “મેઘા છાયે આધી રાત...”, ‘પ્રેમ પૂજારી’ના “રંગીલા રે, તેરે રંગ મેં...” જેવાં ૧૩૦ જેટલાં ‘સોલો’ ગીતોની રચના કરી છે. તમે જ્યાં હાથ નાખશો ત્યાં નર્યું ઝવેરાત જ મળી આવશે.